राजस्थान अपनी बहुरंगी वस्त्र परम्परा के लिए प्राचीन काल से विख्यात रहा है। यहां के वस्त्र-वैभव का उल्लेख अनेक मध्यकालीन ग्रन्थों में हुआ है और विश्व के कई संग्रहालयों में यहां के रंगे-छपे वस्त्र आज भी सुरक्षित हैं। यहां की पीली मरुभूमि और पीले प्रकाश में समरसता के प्रतिरोध में रंग-बिरंगी वेशभूषा की विशेषता हमेशा पहचान पाती रही रही है। कभी बेल-बूटे एवं रंगों द्वारा पुराने ज़माने में जातिगत पहचान भी निहित होती थी इसका अर्थ ये है कि पहनावे से जाति का पता चल जाता था। संयोगवश यहां की नदियों में कुछ ऐसे रासायनिक तत्व मौजूद है, जिससे रंग अधिक स्थाई एवं चटकीले हो जाते है, इन्हीं कारणों से इस क्षेत्र की रंगाई छपाई की अलग-थलग पहचान कायम होती रही है। राजस्थान के परम्परागत वस्त्र रंगाई एवं छपाई के कुटिर उद्योग में सांगानेर, बगरु, कोटा तथा बीकानेर के साथ ही दक्षिणी राजस्थान के आकोला का नाम भी विश्व में अपनी पहचान बनाए हुए है।